b'\n_START_ARTICLE_\nJanez \xc5\xa0krabec\n_START_SECTION_\n\xc5\xa0olanje\n_START_PARAGRAPH_\nJanez \xc5\xa0krabec je osnovno \xc5\xa1olo zaklju\xc4\x8dil v Ribnici, gimnazijo v Ko\xc4\x8devju, \xc5\xa1tudij je zaklju\xc4\x8dil na Ekonomski fakulteti Univerze v Ljubljani. Dodatno se je izobra\xc5\xbeeval na Cleveland State University (ZDA), INSEAD Business School Fontainebleau (Francija), svoje znanje iz mened\xc5\xbementa, voditeljstva in trajnostnega razvoja redno izpopolnjuje na IEDC \xe2\x80\x93 Poslovni \xc5\xa1oli Bled.\n_START_SECTION_\nPoslovna kariera\n_START_PARAGRAPH_\nJanez \xc5\xa0krabec je ustanovitelj, direktor in lastnik podjetja Riko d.o.o., ki se je razvilo v enega vodilnih in\xc5\xbeeniring podjetij v Sloveniji z ve\xc4\x8d poslovnimi podro\xc4\x8dji, kot so in\xc5\xbeeniring v industrijski dejavnosti, in\xc5\xbeeniring v okoljevarstveni panogi in panogi proizvodnje elektri\xc4\x8dne energije, gradbeni in\xc5\xbeeniring ter in\xc5\xbeeniring na podro\xc4\x8dju skladi\xc5\xa1\xc4\x8dnih sistemov in logistike. Podjetje Riko je mednarodno usmerjeno in deluje predvsem na trgih nekdanje Sovjetske zveze in Jugoslavije._NEWLINE_Leta 1997 je ustanovil podjetje Riko hi\xc5\xa1e, ki proizvaja in tr\xc5\xbei lesene objekte na trgih Evropske unije in \xc5\xa1ir\xc5\xa1e._NEWLINE_Znanje in izku\xc5\xa1nje s podro\xc4\x8dja in\xc5\xbeeniringa in trajnostne gradnje je zdru\xc5\xbeil skupaj s Philippom Starckom v liniji prefabriciranih hi\xc5\xa1 / blagovni znamki P.A.T.H. by Starck with Riko._NEWLINE_Po raziskavi agencije Kline & partner se uvr\xc5\xa1\xc4\x8da med najuglednej\xc5\xa1e poslovne\xc5\xbee v Sloveniji.\n_START_SECTION_\nFilantropska usmeritev\n_START_PARAGRAPH_\nJanez \xc5\xa0krabec je so-ustanovitelj in pokrovitelj Ustanove patra Stanislava \xc5\xa0krabca, ki podpira \xc5\xa1tudente slovenistike, slavistike, klasi\xc4\x8dnega jezikoslovja in filologije._NEWLINE_Staro dru\xc5\xbeinsko doma\xc4\x8dijo - prenovljeno \xc5\xa0krab\xc4\x8devo doma\xc4\x8dijo je odprl slovenski javnosti kot muzejsko-kulturno prizori\xc5\xa1\xc4\x8de, ki je bilo nagrajeno z nominacijo za Evropski muzej leta._NEWLINE_Podjetje Riko je oblikoval v dru\xc5\xbebeno-odgovorno podjetje, ki s podjetni\xc5\xa1ko miselnostjo podpira umetnost, kulturo, znanost in izobra\xc5\xbeevanje._NEWLINE_Zaradi njegovih pokroviteljskih dejanj ter podjetni\xc5\xa1ko usmerjene mecensko-filantropske dr\xc5\xbee ga je Charles Handy v svoji knjigi The New Philanthropists: The New Generosity (London, 2006) umestil med 23 novih svetovnih filantropov.\n_START_SECTION_\nIntegratorska vloga\n_START_PARAGRAPH_\nKot podjetnik deluje kot integrator, ki povezuje gospodarske oz. podjetni\xc5\xa1ke, kulturne in diplomatske dose\xc5\xbeke. Svoje znanje in izku\xc5\xa1nje o mened\xc5\xbementu, vodenju, trajnostnem delovanju deli kot gostujo\xc4\x8di predavatelj na predavanjih ter vabljen govornik na mnogih okroglih mizah in konferencah, kot npr. Blejski strate\xc5\xa1ki forum, Ceeman konference itd._NEWLINE_Je predsednik Slovenskega konzularnega zbora, predsednik Alumni Kluba Ekonomske fakultete Univerze v Ljubljani, predsednik Slovensko-ruskega poslovnega sveta. Je \xc4\x8dlan mnogih poslovnih in diplomatskih zdru\xc5\xbeenj, Lions Kluba Ljubljana Iliria ter Va\xc5\xa1ko etnolo\xc5\xa1ko-turisti\xc4\x8dnega dru\xc5\xa1tva Hrova\xc4\x8da.'